Hyvästi, maine Skottlannin
Hyvästi, maine Skottlannin
 Ja vanha voimas tunto!
 Hyvästi, Skottein nimikin
 Ja miehen mieli ja kunto!
 Miss’ soluu Tweed ja mereen saa,
 Miss’ Sark käy Solwayta kohti,
 Nyt Englannill’ on rajamaa –
 Rutiruojat ne maatamme johti!

 Mit’ taistot kaikki ei tehneet kai,
 Ei väkivalta ja kettuus,
 Nyt lahjusrahat aikaan sai
 Ja harvain kurjien pettuus.
 Jäi Englannin miekka pilkaks vaan,
 Ja uljuus meissä hohti;
 Mut vieras kulta lannisti maan –
 Rutiruojat ne maatamme johti!

 Oi, miks tän päivän nähdä sain,
 Kun maan he möi ja osti!
 Ois harmaa pääni vaipunut vain,
 Kun Bruce ja Wallace kosti!
 Mut rohkein päin mä huudan näin
 -- Ja ken sit’ eittää tohti –:
 Maan petos löi ja kultaan möi –
 Rutiruojat ne maatamme johti!

Robert Burns
Runot
Valter Juva